มติ ครม.เคาะราคาอ้อยฤดูผลิต 2561/2562 ตกตันละ 700 บาท สั่งกระทรวงอุตสาหกรรม หาทางเพิ่มให้สอดคล้องกับต้นทุนการผลิต
มติ ครม.เคาะราคาอ้อยฤดูผลิต 61/62 ตกตันละ 700 บาท สั่งกระทรวงอุตสาหกรรม หาทางเพิ่มให้สอดคล้องกับต้นทุนการผลิต นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่าคณะรัฐมนตรีเห็นชอบกำหนดราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้นฤดูกาลผลิตปี 2561/2562 ในอัตราอ้อยตันละ 700 บาทระดับความหวานที่ 10 ซี.ซี.เอส และกำหนดอัตราขึ้นลงของราคาอ้อยเท่ากับ 42 บาท ต่อ 1 หน่อย ซี.ซี.เอส โดยที่ประชุมได้กำชับให้กระทรวงอุตสาหกรรมหาแนวทางดูแลชาวไร่อ้อยเพิ่ม หลังจากพบว่าปัจจุบันต้นทุนการผลิตอ้อยอยู่ที่เฉลี่ย 1,100 บาทต่อไร่ แต่ผลผลิตผลตอบแทนที่ได้มีเพียง 800-900 บาทต่อไร่เท่านั้น โดยมาตรการที่ออกมาช่วยเหลือนั้นจะต้องเป็นไปตามกฎข้อบังคับขององค์การการค้าโลก(WTO)นอกจากนี้ คณะรัฐมนตรียังได้เห็นชอบการปรับหลักเกณฑ์ของโครงการบ้านธนารักษ์ประชารัฐ เพื่อให้มีความสอดคล้องต่อความต้องการของประชาชนมากยิ่งขึ้น โดยมีการแก้ไขล่าสุดคือ การให้สิทธิ์ประชาชนที่มีบัตรสวัสดิการแห่งรัฐจองสิทธิ์ก่อน การปรับหลักเกณฑ์การถือครองอสังหาริมทรัพย์ที่ไม่ใช่หลังแรก รายได้ต่อเดือนไม่เกิน 35,000 บาท/คน/เดือน และให้สิทธิ์ประชาชนและข้าราชการทุกคนที่มีคุณสมบัติตามที่กำหนด โดยโครงการบ้านธนารักษ์ประชารัฐ ที่อำเภอชะอำ จังหวัดเพชรบุรี มีประชาชนมายื่นขอใช้สิทธิ์จำนวน 644 ราย แต่มีผู้ผ่านคุณสมบัติตามหลักเกณฑ์เดิม 30 ราย และมีประชาชนที่มีคุณสมบัติครบสามารถซื้อบ้านในโครงการได้เพียง 28 ราย จึงเป็นที่มาของการปรับหลักเกณฑ์ดังกล่าวให้มีความสอดคล้องกับความต้องการและความเป็นจริงมากยิ่งขึ้น